GUÈRRA-E-PATZ-III-WEB	Sivans era lei de coïncidéncia de causes, corresponien ad aguest hèt e coïncidien damb eth, milèrs de d’autes petites causes, de besonh entara realizacion d’aguest movement e entara guèrra: es repotecs pera violacion deth blocatge continentau, eth duc d’Oldenburg, eth movement de tropes entà Prusia, començat (sivans Napoleon) pr’amor d’arténher solet era patz armada, era afogadura pera guèrra e es costums belics der Emperaire francés, compartida peth sòn pòble, eth gust pes grani preparatius e es granes despenes, eth besonh d’obtier uns auantatges que compensèssen taus despenes, es omenatges e vantaries en Dresde e es negociacions diplomatiques que, segontes era opinion des contemporanèus, s’amiauen damb un sincèr desir d’arribar entara patz e que non heren senon aumentar er amor pròpi des uns e des auti e fòrça d’autes causes que concorreren en eveniment que li calie complir-se.